|  |
| --- |
| Dokument oprettet 31. januar 2023 / kft\_dh  Sag 10-2022-00750 – Dok. 615124 |

# Referat af forretningsudvalgsmøde den 8. februar 2023

Til stede: Thorkild Olesen, Sif Holst, Anni Sørensen, Pia Allerslev, Kathe B. Johansen, Lars Ahlburg, Katrine Mandrup Tang, Karen il Wol Knudsen (under punkt 4) og Mette Søndergaard Pedersen (referent).

1. Godkendelse af dagsorden

Dagsordenen blev godkendt.

2. Opfølgning på FU-møde den 6. december 2022

Ingen bemærkninger.

3. DH’s sundhedspolitik

Som en del af DH’s handlingsplan for 2022-2025 skal der udvikles en sundhedspolitik. I 2022 blev der afholdt en række møder med medlemsorganisationerne, og på baggrund heraf er der udarbejdet en sundhedspolitik med en række temaer og politiske forslag, som skal bidrage til at løse udfordringer med ulighed i sundhed for mennesker med handicap. Forretningsudvalget drøftede forslaget, og med enkelte mindre tilføjelser blev DH’s sundhedspolitik godkendt. Offentliggørelsen vil afhænge af mulige anledninger og andre politiske processer, hvor det er aktuelt at spille ind politisk.

4. DH’s løsningsforslag om unge med handicap uden uddannelse og job

Reformkommissionens anbefalinger om unge uden uddannelse og job kommer i foråret 2023. DH’s analyse fra 2022, udarbejdet af Arbejderbevægelsens Erhvervsråd, viser, at mindst 40 pct. af de unge i denne gruppe har et handicap. På den baggrund er der i samarbejde med DH’s medlemsorganisationer blevet udarbejdet en række løsningsforslag. Forretningsudvalget drøftede forslagene, der med enkelte tilføjelser og bemærkninger blev godkendt. Med forslagene kan DH spille ind i en politisk proces, der ventes at følge efter offentliggørelsen af Reformkommissionen anbefalinger.

5. DH’s forslag om tabt arbejdsfortjeneste

I DH’s retssikkerhedspolitik på socialområdet fra 2022 fremgår, at DH vil se på serviceloven med henblik på at forenkle lovgivningen for udvalgte ydelser og skabe klarere rettigheder for borgerne. Den nye regering har i sit regeringsgrundlag fokus på at se på mulighederne for afbureaukratisering på velfærdsområdet. På den baggrund er der udarbejdet et forslag til forenkling af reglerne for kompensation for tabt arbejdsfortjeneste, hvor både DH’s medlemsorganisationer og eksterne aktører har været inddraget i processen. Forretningsudvalget drøftede forslaget, og med enkelte bemærkninger og præciseringer blev forslaget godkendt. Forslaget spiller tæt sammen med DH’s forslag om at forenkle reglerne for dækning af merudgifter, og det vil indgå i den politiske dialog med Folketingets partier.

6. Krænkende adfærd ifm. Det Globale Handicapprogram

Udenrigsministeriet har en række krav til forebyggelse og håndtering af seksuelle krænkelser i dansk udviklingssamarbejde. For at sikre, at disse efterleves, er der udarbejdet retningslinjer i henhold til Udenrigsministeriets krav med afsæt i DH’s generelle retningslinjer på området. Forretningsudvalget godkendte retningslinjerne. Der lægges op til, at DH’s medlemsorganisationer med globalt engagement kan implementere retningslinjerne i eget arbejde.

7. Udpegning til Handicappuljens Bevillingsudvalg

DH’s Globale Handicapprogram er finansieret af midler fra Udenrigsministeriet, og bevillingen inkluderer forvaltningen af Handicappuljen. Forretningsudvalget godkendte følgende udpegninger til Handicappuljens Bevillingsudvalg gældende for en 3-årig periode:

Eksternt medlem: Sune Barker, North-East Family Office, og tidligere programleder i LEV.

Internt medlem og suppleant: Henry Lind, DHF (medlem) og Kasper Bergmann, DDL (suppleant).

8. Udpegning til Ankestyrelsens Rådgivende Praksisudvalg

DH skal udpege en repræsentant til Ankestyrelsens Rådgivende Praksisudvalg. Forretningsudvalget godkendte, at DH’s repræsentant i udvalget fremover er en politisk konsulent fra DH’s sekretariat, da det vurderes at give en mere smidig arbejdsgang og en mere direkte dialog om DH’s politiske synspunkter i udvalget.

9. Deltagelse i Handicapparlamentet

Arrangementet ”European Parliament of Persons with Disabilities” finder sted den 23. maj 2023, og DH har som minimum 14 pladser, hvilket svarer til antallet af danske medlemmer af Europa Parlamentet. DH’s medlemsorganisationer har haft mulighed for at melde interesserede deltagere ind, og forretningsudvalget godkendte fordeling af pladser til de indkomne kandidater. Der udsendes information om program m.m. til deltagerne hurtigst muligt.

10. Temadrøftelse: Regeringens socialpolitik

Regeringsgrundlaget indeholder flere handicapelementer, ligesom både statsministeren og socialministeren har udtalt sig om regeringens socialpolitik. Forretningsudvalget drøftede i hvilket omfang disse udmeldinger giver anledning til at justere i DH’s strategi i forhold til specialeplan, hjælpemidler, retssikkerhed, undskyldning til dem, der har oplevet de mørke sider af særforsorgen m.v. DH fortsætter med at følge de politiske processer tæt og vil løbende have en dialog med DH's medlemsorganisationer.

11. Aktuel politisk drøftelse (fast punkt uden sagsfremstilling)

Forretningsudvalget drøftede den aktuelle politiske situation; herunder den manglende finanslov, rammer for civilsamfundet og Barnets Lov.

12. Ændring af DH’s vedtægter

DH’s repræsentantskabsmøde den 27. oktober 2023 skal behandle forslag til vedtægtsændringer. Der er nedsat et udvalg, som skal komme med forslag til en modernisering og forenkling af vedtægterne, og forretningsudvalget drøftede udvalgets forslag til hhv. formålsparagraf og medlemsbestemmelser. Disse temaer vil også blive drøftet med medlemsorganisationerne på møde i Handicappolitisk Råd den 20. marts 2023.

13. Folkemødet 2023

På årets Folkemøde på Bornholm planlægger DH at være med i så mange debatter som muligt og bidrage med handicapperspektiv på de emner, der drøftes på Folkemødet. DH vil også være til stede med fotoudstillingen ’At høre til’ under hele Folkemødet. Som sidste år afholder DH desuden et bruncharrangement lørdag formiddag for medlemsorganisationer og samarbejdspartnere. Arrangementet er kun for inviterede og afholdes i samarbejde med SIND. Forretningsudvalget tog orienteringen til efterretning. Der blev opfordret til, at DH udarbejder en samlet oversigt over arrangementer og events arrangeret af DH og de enkelte medlemsorganisationer.

14. Undersøgelse af deltagelse i det lokale DH-arbejde

Som led i DH’s strategi- og handlingsplan 2022-2025 er gennemført en undersøgelse af, hvilke barrierer for deltagelse i DH-afdelingens arbejde, der opleves at være blandt lokale medlemmer af DH’s medlemsorganisationer. Undersøgelsen peger på centrale kerneudfordringer og muligheder, som det fremtidige arbejde, herunder de kommende pilotprojekter jf. Arbejdsprogram 2023, vil tage udgangspunkt i. Forretningsudvalget tog orienteringen til efterretning.

15. Rammer for repræsentantskabsmøde 2023

DH’s repræsentantskabsmøde finder sted fredag den 27. oktober 2023 i København fra kl. 10.00-18.00 med efterfølgende middag og underholdning. Programmet indeholder bl.a. godkendelse af beretning, orientering om regnskab, valg til forretningsudvalget og behandling af forslag til ændring af vedtægter. Som en del af programmet inviteres en relevant minister til politisk debat, ligesom der også vil være et punkt om strategi for ”En Folkesag”. Forretningsudvalget vil på de kommende FU-møder behandle sager i relation til repræsentantskabet. Forretningsudvalget tog orienteringen til efterretning.

16. Siden sidst fra DH’s formand og næstformand

Der blev givet en kort orientering om hhv. formandens og næstformandens deltagelse i forskellige møder og arrangementer m.m. siden sidste FU-møde. Forretningsudvalget tog orienteringen til efterretning.

### 17. Korte orienteringer fra DH’s sekretariat

Der blev givet korte orienteringer om aktuelle sager i DH’s sekretariat; herunder, at DH’s fotoserie ’At høre til’ er nomineret til Årets Pressefoto, og at DH skal have ny politisk chef. Forretningsudvalget tog orienteringen til efterretning.

### 18. Næste møde

Næste møde i DH’s forretningsudvalg er onsdag den 3. maj kl. 12.30-16.00.

### 19. Evt.

Ingen bemærkninger.